На основу члана 132. став 2. Закона о полицији („Службени гласник РС”, бр. 6/16, 24/18 и 87/18) и члана 42. став 1. Закона о Влади („Службени гласник РС”, бр. 55/05, 71/05 − исправка, 101/07, 65/08, 16/11, 68/12 − УС, 72/12, 7/14 − УС, 44/14 и 30/18 – др. закон),

Влада доноси

|  |
| --- |
| **УРЕДБУ**  **О ИЗМЕНАМА И ДОПУНАМА УРЕДБЕ О СТРУЧНОМ ОСПОСОБЉАВАЊУ И УСАВРШАВАЊУ У МИНИСТАРСТВУ УНУТРАШЊИХ ПОСЛОВА** |
|
|

**Члан 1.**

У Уредби о стручном оспособљавању и усавршавању у Министарству унутрашњих послова („Службени гласник РСˮ, бр. 42/17, 56/18 и 34/19) члан 32. мења се и гласи:

**„Члан 32.**

Основна полицијска обука има за циљ оспособљавање полазника за законито и ефикасно обављање послова и задатака униформисаног полицијског службеника, на радном месту полицајаца или полицајца за одређену област рада.

Обука из става 1. овог члана реализује се у Центру за основну полицијску обуку (у даљем тексту: Центар) и у другим организационим јединицама Министарства.

Изузетно од става 2. овог члана, за лица која су са успехом завршила основне струковне, односно основне академске студије Криминалистичко-полицијског универзитета (у даљем тексту: свршени студенти КПУ), а која су одлуком министра примљена на основну полицијску обуку, обука се реализује само у Центру, кроз припремну наставу за полагање завршног испита за радно место полицајца.

Трајање, структура, програмски садржај и динамика обуке одређују се програмима стручног оспособљавања полазника основне полицијске обуке.ˮ

**Члан 2.**

У члану 39. у ставу 1. реч: „полазникаˮ замењује се речју: „кандидатаˮ.

У ставу 2. тачка 7. речи: „аномалије, оштећења на површини и испод коже (све тетоваже на уочљивим местима, тетоваже асоцијалног садржаја и веће тетоваже од 10 cm) и друго значајно одступање од професионално прихватљивог општег изгледаˮ замењују се речима: „аномалије, оштећења на површини и испод коже (све тетоваже) и друго значајно одступање од прописаног личног изгледа полицијског службеникаˮ.

**Члан 3.**

У члану 43. у Табели „КАНДИДАТИˮ, у делу под називом „Куперов тестˮ, у колони два, бројеви: „2400-2250ˮ замењују се бројевима: „2251-2400ˮ.

**Члан 4.**

У члану 46. реч: „полазникаˮ замењује се речју: „кандидатаˮ.

**Члан 5.**

У члану 57. став 1. тачка 15) мења се и гласи:

„15) уношење или конзумирање алкохола, опојних дрога и других психоактивних супстанци у Центар, односно долазак у Центар у алкохолисаном стању или под дејством дрога и других психоактивних супстанци;ˮ

После тачке 24) тачка се замењује тачком и запетом и додаје се тачка 25), која гласи:

„25) несавесно или неправилно обављање дужности које је изазвало или могло изазвати штетне последице већег значаја.ˮ

**Члан 6.**

У члану 77. став 1. мења се и гласи:

„Практична обука полазника основне полицијске обуке реализује се у организационим јединицама Министарства под надзором полицајца ментора и ментора-координатора.ˮ

**Члан 7.**

У члану 78. ст. 1. и 2. мењају се и гласе:

„Ако је полазник оцењен позитивно из свих предмета, модула и реализоване практичне обуке у организационим јединицама Министарства, ради провере оспособљености, спроводи се завршни испит.

Изузетно од става 1. овог члана, полазници који су свршени студенти КПУ, након успешно реализоване припремне наставе за полагање завршног испита за радно место полицајца стичу могућност полагања завршног испита за наведено радно место.ˮ

**Члан 8.**

У члану 81. став 1. после речи: „пред испитном комисијом одˮ додаје се реч: „најмањеˮ.

**Члан 9.**

Члан 82. мења се и гласи:

**„Члан 82.**

Полазнику основне полицијске обуке који је на завршном испиту оцењен позитивном оценом издаје се Уверење о завршеном стручном оспособљавању полазника основне полицијске обуке за радно место полицајца, односно полицајца за одређену област рада.

За полазника коме се изда уверење о завршеном стручном оспособљавању полазника основне полицијске обуке за радно место полицајца за одређену област рада сматра се да испуњава услове за рад на радном месту за које су актом о унутрашњем уређењу и систематизацији радних места у Министарству као посебни услови прописани најмање полицијска обука основног нивоа и специјалистичка обука за одређену област рада.

Свршеним студентима КПУ који су одлуком министра примљени на основну полицијску обуку за радно место полицајца за одређену област рада, а који су на завршном испиту за радно место полицајца оцењени позитивном оценом издаје се Уверење о завршеном стручном оспособљавању полазника основне полицијске обуке за радно место полицајца.

Лица из става 3. овог члана су у обавези да у складу са одлуком министра којом су примљени на основну полицијску обуку за радно место полицајца за одређену област рада, заврше предвиђену специјалистичку обуку за наведено радно место, у складу са прописаним условима у акту о унутрашњем уређењу и систематизацији радних места у Министарству.

На полазнике који са успехом заврше основну полицијску обуку и који испуњавају законом прописане услове да заснују радни однос у Министарству, не примењују се прописи који уређују заснивање радног односа у Министарству на основу јавног конкурса.ˮ

**Члан 10.**

У члану 95. став 2. реч: „програмомˮ замењује се речју: „програмимаˮ.

У ставу 3. речи: „полицајца приправникаˮ замењују се речима: „у својству приправникаˮ, а речи: „у подручним полицијским управамаˮ замењују се речима: „у организационим јединицама Министарстваˮ.

У ставу 4. речи: „у подручним полицијским управамаˮ бришу се.

**Члан 11.**

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-977/2020

У Београду, 6. фебруара 2020. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић |